LE MAIR ARREVITADA

 Qu'i avè 'n còp un òmi e uu' hemna mardidats amassa qu'avèn dus mainatges : un dròlle e uu' dòna. Un jorn, le hemna que vinot a morir: lo còishe qu'avè sheis ans e le doneta n'aví pas que quate.

 Lo vedon qu'avot hòrt de chagrin, mès pardí, au cap d'un an que's tornèt maridar. Le soa sigonda hemna qu'èra hòrt maishanta ; los mainatges deu son òmi, ne'us podè pas véder en tèrra plèira : qu'èran totjamèi carcats de tribalh, e polhats, e machats quauque còp.

 Un jorn, los dus praubes mainatges, harts de 'quera malavita, voloren dishar le mairasta. E dar 'n avant, e dar 'n avant, qu'arribèn au segrat. Aquí, au redís de le pòrta, que tròban un mossur.

 — Adishatz, mossur.

 — Adishatz, mainatges. E 'nt'on vatz ?

 — Oh ! que vam véder le nòsta mair, là ! Qu'es aquí e li vòlem domandar de tornar 'ntà nòste. Era que nes aimèva hòrt, mès desempús qu'es partida, qu'am uu' mairasta que ne'n hèi hòrt avéder...

 — Anètz, mainatges. Anètz. Le vòsta mair ves atèn.

 Au hons deu segrat, los mainatges van trobar le soa mair arrevitada, seitada au bòrn de le tomba.

 — Hemna, ce dishot lavetz lo mossur. Qu'èi avut compassion de 'quiths ignocents e que t'èi arrevitada. Que n'èi lo poder pr'amor que sui lo bon Diu. Que't balhi dètz ans de vita de mèi pr'aver songe de tons mainatges.

 E suu pit lo bon Diu que'us despareishot de davant.

 Le hemna qui viscot dètz ans de mèi, e au cap de 'queth tèmps que tornèt morir.